Roald Juel Thommessen

Roald Juel Thommessen (1911–1988) var en norsk generalmajor. Thommessen forlot aktiv tjeneste i 1968. De siste fem årene i tjeneste var han sjef for Luftkommando Nord-Norge med bolig i Bodø. Da han den 1. januar 1968 fikk avskjed i nåde, kunne han se tilbake på en militær karriere som hadde vart i nærmere 40 år.

Som født og oppvokst i Horten var sjøen og Marinen et naturlig yrkesvalg for ham. Etter middelskoleeksamen i 1922 var han to år til sjøs, før han i 1929 begynte ved Sjøkrigsskolen, og ble sjøoffiser i 1932. Han fortsatte etter endt utdannelse ved Marinens Flygeskole i Horten i 1935–1936. Han ble løytnant i Marinen i 1935, kapteinløytnant i 1942, orlogskaptein i 1943, major i Flyvåpenet 1945, oberstløytnant i 1946, oberst i 1953 og generalmajor i 1959.

Ved krigsutbruddet 9. april 1940 var han flyver/instruktør og nestkommanderende ved Karljohansvern. I 1941 kom han til Marinens Flyvåpen i London, og ble senere instruktør ved rekruttskolen på Island. Fra april til midten av desember samme år var han flight-sjef ved 330-skvadronen i England. Fra desember 1941 til oktober 1942 tjenestegjorde han ved Flyvåpenets felleskommando i London. Deretter gikk turen til Canada, hvor han ble i to og et halvt år. I juni 1943 ble han sjef for øvingsavdelingen i Muskoka, og fra september samme år stabssjef ved Flyvåpenets treningsleir i Toronto. Han var sjef for «Little Norway» fra januar 1944 til han ved utgangen av februar 1945 igjen ble overført til Flyvåpenets felleskommando i London.

Etter krigen tjenestegjorde han ved Værnes flystasjon, og ble stasjonssjef 11. november 1945. Fra april 1947 til mai 1948 fungerte han som sjef for Luftkommando Trøndelag, hvoretter han vendte tilbake til sin stilling som stasjonssjef på Værnes.

I 1952-53 var Thommessen sjef for Luftkrigsskolen. Fra 1953 var han sjef for Rygge flystasjon, deretter fungerende sjef for Luftkommando Østlandet. Han ble senere sjef for operasjonsstaben i Flyvåpenets overkommando, en stilling han hadde frem til 1956. I 1956-58 var han sjef for Operasjons- og planleggingsavdelingen ved NATOs nordkommando på Kolsås. Fra januar til august 1959 var han generalinspektør for Flyvåpenet, og deretter sjef for Luftkommando Østlandet frem til september 1962. Fra 1. september 1962 var så Luftkommando-stillingen i Nord-Norge hans daglige gjøremål, frem til 1. januar 1968.

Foruten Forsvarets Høyskole gikk generalmajor Thommessen på en rekke høyere militære skoler og tok flere kurs, blant annet i regi av NATO. I vel et halvt år i 1946 var han adjutant for H.K.H. Kronprins Olav, og i 1959 og 1960 var han overadjutant ved adjutantstaben til H.M. Kong Olav V.

Dekorasjoner (utvalg) 

 Deltagermedaljen med rosett
 Kommandørkors med stjerne av den danske Dannebrogordenen
 Kommandørkors med stjerne av den svenske Sverdordenen
 Kommandørkors med stjerne av den siamesiske Den hvite elefants orden

Familie 
Han var sønn av kommandørkaptein Thomas Juel Thommessen (1882–1966) og Anna Petra f. Stenseth (1886–1975).

Referanser 

Generaler i Luftforsvaret
Little Norway
Dannebrogordenen
Sverdordenen
Den hvite elefants orden